CELEX: 
Language: el
Date: 2016-12-20 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά την παράταση των μεταβατικών περιόδων σε σχέση με μηχανισμούς συνταξιοδοτικών καθεστώτων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Κατά τη διάρκεια των διαπραγματεύσεων σχετικά με τον κανονισμό (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (κανονισμός EMIR), το Συμβούλιο και το Ευρωπαϊκό Κοινοβούλιο συμφώνησαν μια τριετή εξαίρεση από την υποχρέωση εκκαθάρισης για τους μηχανισμούς συνταξιοδοτικών καθεστώτων που πληρούν ορισμένα κριτήρια. Αυτή η μεταβατική περίοδος καθορίζεται στο άρθρο 89 παράγραφος 1 του κανονισμού EMIR και παρέχει περισσότερο χρόνο για να αναπτύξουν οι κεντρικοί αντισυμβαλλόμενοι τεχνικές λύσεις για τη μεταβίβαση, από μηχανισμούς συνταξιοδοτικών καθεστώτων, ασφαλειών που δεν συνίστανται σε μετρητά, προκειμένου να ανταποκριθούν σε απαιτήσεις ασφαλειών. Σύμφωνα με το άρθρο 85 παράγραφος 2 του κανονισμού EMIR, η εξαίρεση μπορεί να παραταθεί μία φορά κατά δύο έτη και μία φορά κατά ένα έτος, μέσω κατ’ εξουσιοδότηση πράξεων.
            
            
               Στις 5 Ιουνίου 2015 η Επιτροπή εξέδωσε τον κατ’ εξουσιοδότηση κανονισμό 2015/1515 (κατ’ εξουσιοδότηση κανονισμός (ΕΕ) 2015/1515 της Επιτροπής για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά την παράταση των μεταβατικών περιόδων σε σχέση με μηχανισμούς συνταξιοδοτικών καθεστώτων, ΕΕ L 239/63 της 15.9.2015), με τον οποίο παρατάθηκε κατά δύο έτη, έως τις 16 Αυγούστου 2017, η τριετής περίοδος εξαίρεσης που αναφέρεται στο άρθρο 89 παράγραφος 1 του κανονισμού EMIR. Η Επιτροπή προτείνει τώρα παράταση της ισχύουσας εξαίρεσης κατά ένα επιπλέον έτος, μέσω του παρόντος σχεδίου κατ’ εξουσιοδότηση πράξης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Προκειμένου να αξιολογήσει πλήρως την τρέχουσα κατάσταση, η Επιτροπή ανέθεσε τη διενέργεια βασικής μελέτης για το κατά πόσον έχουν καταβληθεί οι αναγκαίες προσπάθειες από τους κεντρικούς αντισυμβαλλομένους όσον αφορά την ανάπτυξη κατάλληλων τεχνικών λύσεων για τη μεταφορά των ασφαλειών εκτός μετρητών από τους μηχανισμούς συνταξιοδοτικών καθεστώτων. Η εν λόγω βασική μελέτη προέβη επίσης στην ανάλυση πιθανών και εναλλακτικών λύσεων. Επιπλέον, η βασική μελέτη ανέλυσε τις επιπτώσεις της άρσης της εξαίρεσης, ελλείψει μιας λύσης η οποία να υπολογίζει τη μείωση του συνταξιοδοτικού εισοδήματος για τους συνταξιούχους δικαιούχους των επηρεαζόμενων μηχανισμών συνταξιοδοτικών καθεστώτων. 
            
            
               Σε μια έκθεση (COM/2015/039 της 3.2.2015) που βασίζεται στη μελέτη, η Επιτροπή κατέληγε στο συμπέρασμα ότι δεν έχουν καταβληθεί, κατά την παρούσα χρονική στιγμή, οι αναγκαίες προσπάθειες για την ανάπτυξη πρόσφορων τεχνικών λύσεων, και ότι ο δυσμενής αντίκτυπος της κεντρικής εκκαθάρισης των συμβάσεων παραγώγων για τις συνταξιοδοτικές παροχές των μελλοντικών συνταξιούχων παρέμενε αμετάβλητος. 
            
            
               Σύμφωνα με το άρθρο 85 παράγραφος 2 του κανονισμού EMIR, η Επιτροπή προέβη σε διαβούλευση με την ΕΑΚΑΑ και την ΕΑΑΕΣ σχετικά με την έκθεση. Τόσο η ΕΑΚΑΑ όσο και η ΕΑΑΕΣ υποστήριξαν την έγκριση της έκθεσης.
            
            
               Μετά την έκδοση του κατ’ εξουσιοδότηση κανονισμού 2015/1515, η Επιτροπή πραγματοποίησε δύο δημόσιες διαβουλεύσεις, κατά τις οποίες υποβλήθηκαν πρόσθετες παρατηρήσεις σχετικά με την εξαίρεση από την υποχρέωση εκκαθάρισης για τους μηχανισμούς συνταξιοδοτικών καθεστώτων. Οι απαντήσεις στη δημόσια διαβούλευση σχετικά με τον κανονισμό EMIR
                  1
                και στην πρόσκληση υποβολής στοιχείων σχετικά με το κανονιστικό πλαίσιο της ΕΕ για τις χρηματοπιστωτικές υπηρεσίες
                  2
                επιβεβαίωσαν ότι τα συμπεράσματα της έκθεσης παρέμεναν έγκυρα.  
            
            
               Οι υπηρεσίες της Επιτροπής συζήτησαν το σχέδιο κατ’ εξουσιοδότηση πράξης με την ομάδα εμπειρογνωμόνων της Ευρωπαϊκής Επιτροπής Κινητών Αξιών. Αυτή η διαδικασία διαβούλευσης οδήγησε σε ευρεία συναίνεση σχετικά με το σχέδιο κατ’ εξουσιοδότηση πράξης. 
            
            
               Σύμφωνα με τις κατευθυντήριες γραμμές για τη βελτίωση της νομοθεσίας (SWD(2015) 111 final της 19.5.2015), το σχέδιο κατ’ εξουσιοδότηση πράξης δημοσιεύτηκε προς σχολιασμό από το κοινό, για διάρκεια τεσσάρων εβδομάδων, στη διαδικτυακή πύλη για τη βελτίωση της νομοθεσίας. Υποβλήθηκαν τέσσερις παρατηρήσεις. Όλες τους εξέφρασαν υποστήριξη για την έκδοση του σχεδίου κατ’ εξουσιοδότηση πράξης. 
            
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το δικαίωμα έκδοσης κατ’ εξουσιοδότηση πράξης προβλέπεται στο άρθρο 85 παράγραφος 2 του κανονισμού (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (EMIR).
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 20.12.2016
            
            
               για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
                   όσον αφορά την παράταση των μεταβατικών περιόδων σε σχέση με μηχανισμούς συνταξιοδοτικών καθεστώτων 
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  3
               , και ιδίως το άρθρο 85 παράγραφος 2,
            
            
               Εκτιμώντας τα ακόλουθα:
            
            
            
               (1)Οι κεντρικοί αντισυμβαλλόμενοι παρεμβάλλονται μεταξύ αντισυμβαλλομένων σε συμβάσεις που αποτελούν αντικείμενο διαπραγμάτευσης σε μία ή περισσότερες χρηματοπιστωτικές αγορές. Ο πιστωτικός κίνδυνος των εν λόγω αντισυμβαλλομένων μετριάζεται χάρη στην παροχή ασφαλειών, υπολογισμένων για την κάλυψη ενδεχόμενων ζημιών λόγω αθέτησης υποχρέωσης. Οι κεντρικοί αντισυμβαλλόμενοι δέχονται μόνον περιουσιακά στοιχεία εξαιρετικά υψηλής ρευστότητας, συνήθως μετρητά, ως ασφάλεια για την ανταπόκριση σε απαιτήσεις κάλυψης του περιθωρίου διαφορών αποτίμησης (VM), προκειμένου να καταστεί δυνατή η ταχεία εκκαθάριση σε περίπτωση αθέτησης υποχρεώσεων. 
            
            
               (2)Οι μηχανισμοί συνταξιοδοτικών καθεστώτων σε πολλά κράτη μέλη είναι ενεργοί συμμετέχοντες στις αγορές εξωχρηματιστηριακών παραγώγων. Ωστόσο, οι μηχανισμοί συνταξιοδοτικών καθεστώτων γενικώς ελαχιστοποιούν τις ταμειακές θέσεις τους, διατηρώντας αντ’ αυτών επενδύσεις υψηλότερων αποδόσεων, όπως αξιόγραφα, προκειμένου να διασφαλίζουν ισχυρές αποδόσεις για τους συνταξιούχους. Οι οντότητες που διαχειρίζονται μηχανισμούς συνταξιοδοτικών καθεστώτων, πρωταρχικός στόχος των οποίων είναι η καταβολή παροχών κατά τη συνταξιοδότηση, συνήθως υπό μορφή πληρωμών εφ’ όρου ζωής, αλλά και ως προσωρινές ή εφάπαξ πληρωμές, ελαχιστοποιούν κατά κανόνα τις τοποθετήσεις τους σε ρευστό, προκειμένου να μεγιστοποιηθούν η αποδοτικότητα και τα οφέλη για τους ασφαλισμένους τους. Συνεπώς, η απαίτηση προς τις οντότητες αυτές για κεντρική εκκαθάριση συμβάσεων εξωχρηματιστηριακών παραγώγων θα κατέληγε σε αποεπένδυση σημαντικού ποσοστού των περιουσιακών στοιχείων τους έναντι μετρητών, προκειμένου να καλύψουν τις τρέχουσες απαιτήσεις περιθωρίου ασφαλείας των κεντρικών αντισυμβαλλομένων. 
            
            
               (3)Ως εκ τούτου, το άρθρο 89 παράγραφος 1 του κανονισμού (ΕΕ) αριθ. 648/2012 προβλέπει ότι, επί τρία έτη μετά την έναρξη ισχύος του εν λόγω κανονισμού, η υποχρέωση εκκαθάρισης που ορίζεται στο άρθρο 4 του κανονισμού (ΕΕ) αριθ. 648/2012 δεν εφαρμόζεται σε συμβάσεις εξωχρηματιστηριακών παραγώγων για τις οποίες μπορεί να μετρηθεί αντικειμενικά ότι μειώνουν τους επενδυτικούς κινδύνους που συνδέονται άμεσα με τη χρηματοοικονομική φερεγγυότητα των μηχανισμών συνταξιοδοτικών καθεστώτων. Η μεταβατική περίοδος εφαρμόζεται επίσης στις οντότητες που έχουν συσταθεί προς τον σκοπό της παροχής αποζημιώσεων στα μέλη μηχανισμών συνταξιοδοτικών καθεστώτων, σε περίπτωση αδυναμίας πληρωμής.
            
            
               (4)Βάσει του άρθρου 85 παράγραφος 2 του κανονισμού (ΕΕ) αριθ. 648/2012, απαιτείται από την Επιτροπή να συντάξει έκθεση στην οποία εκτιμάται κατά πόσον έχουν καταβληθεί οι αναγκαίες προσπάθειες από τους κεντρικούς αντισυμβαλλομένους όσον αφορά την ανάπτυξη κατάλληλων τεχνικών λύσεων για τη μεταφορά των ασφαλειών εκτός μετρητών ως περιθωρίων διαφορών αποτίμησης από τους μηχανισμούς συνταξιοδοτικών καθεστώτων. Για τη διενέργεια της εκτίμησης, η Επιτροπή ανέθεσε τη διενέργεια βασικής μελέτης σχετικά με λύσεις για την παροχή ασφαλειών εκτός μετρητών σε κεντρικούς αντισυμβαλλομένους από τους μηχανισμούς συνταξιοδοτικών καθεστώτων, καθώς και σχετικά με τον αντίκτυπο της άρσης της εξαίρεσης, ελλείψει μιας λύσης όσον αφορά τη μείωση του συνταξιοδοτικού εισοδήματος για τους συνταξιούχους δικαιούχους των επηρεαζόμενων μηχανισμών συνταξιοδοτικών καθεστώτων. Με βάση αυτά τα στοιχεία, η Επιτροπή εξέδωσε την έκθεσή
                  4
                της στις 3 Φεβρουαρίου 2015.
            
            
               (5)Σύμφωνα με τις διαπιστώσεις της έκθεσης, η Επιτροπή θεώρησε ότι δεν είχε καταβληθεί από τους κεντρικούς αντισυμβαλλομένους, κατά τη συγκεκριμένη χρονική στιγμή, η αναγκαία προσπάθεια για την ανάπτυξη πρόσφορων τεχνικών λύσεων, και ότι ο δυσμενής αντίκτυπος της κεντρικής εκκαθάρισης των συμβάσεων εξωχρηματιστηριακών παραγώγων για τις συνταξιοδοτικές παροχές των μελλοντικών συνταξιούχων παρέμενε αμετάβλητος. Κατά συνέπεια, εκδόθηκε ο κατ’ εξουσιοδότηση κανονισμός (ΕΕ) 2015/1515 της Επιτροπής
                  5
                για την παράταση της τριετούς μεταβατικής περιόδου που αναφέρεται στο άρθρο 89 παράγραφος 1 του κανονισμού (ΕΕ) αριθ. 648/2012, κατά δύο επιπλέον έτη. 
            
            
               (6)Έκτοτε, η Επιτροπή πραγματοποίησε δημόσια διαβούλευση, η οποία ολοκληρώθηκε τον Αύγουστο του 2015, ώστε να συντάξει έκθεση σχετικά με την εφαρμογή του κανονισμού (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών, σύμφωνα με το άρθρο 85 παράγραφος 1 του εν λόγω κανονισμού. Η Επιτροπή ζήτησε επίσης τη γνώμη του κοινού, με την πρόσκληση υποβολής στοιχείων σχετικά με το κανονιστικό πλαίσιο της ΕΕ για τις χρηματοπιστωτικές υπηρεσίες. Τα αποτελέσματα της δημόσιας διαβούλευσης σχετικά με τον κανονισμό (ΕΕ) αριθ. 648/2012 και οι απαντήσεις στην πρόσκληση υποβολής στοιχείων επιβεβαίωσαν ότι δεν έχει καταβληθεί από τους κεντρικούς αντισυμβαλλομένους, κατά την παρούσα χρονική στιγμή, η αναγκαία προσπάθεια για την ανάπτυξη πρόσφορων τεχνικών λύσεων, και ότι ο δυσμενής αντίκτυπος της κεντρικής εκκαθάρισης των συμβάσεων εξωχρηματιστηριακών παραγώγων για τις συνταξιοδοτικές παροχές των μελλοντικών συνταξιούχων παραμένει αμετάβλητος, σε συμφωνία με την έκθεση της Επιτροπής.
            
            
               (7)Επομένως, η τριετής μεταβατική περίοδος που αναφέρεται στο άρθρο 89 παράγραφος 1 του κανονισμού (ΕΕ) αριθ. 648/2012 θα πρέπει να παραταθεί περαιτέρω.
            
            
               (8)Ο παρών κανονισμός θα πρέπει να τεθεί σε ισχύ το συντομότερο δυνατόν, ούτως ώστε να καταστεί δυνατή η παράταση των υφιστάμενων μεταβατικών περιόδων πριν από τη λήξη τους ή αμέσως μετά. Μεταγενέστερη έναρξη ισχύος θα μπορούσε να καταλήξει σε έλλειψη ασφάλειας δικαίου για τους μηχανισμούς συνταξιοδοτικών καθεστώτων ως προς το αν χρειάζεται να αρχίσουν τις προετοιμασίες για επικείμενες υποχρεώσεις εκκαθάρισης,
            
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
            
               Στο άρθρο 89 παράγραφος 1 του κανονισμού (ΕΕ) αριθ. 648/2012, το πρώτο εδάφιο αντικαθίσταται από το ακόλουθο κείμενο:
            
            
               «Έως τις 16 Αυγούστου 2018, η υποχρέωση εκκαθάρισης που ορίζεται στο άρθρο 4 δεν εφαρμόζεται σε συμβάσεις εξωχρηματιστηριακών παραγώγων για τις οποίες μπορεί να μετρηθεί αντικειμενικά ότι μειώνουν τους επενδυτικούς κινδύνους που συνδέονται άμεσα με τη χρηματοοικονομική φερεγγυότητα των μηχανισμών συνταξιοδοτικών καθεστώτων, όπως ορίζονται στο άρθρο 2 σημείο 10. Η μεταβατική περίοδος εφαρμόζεται επίσης στις οντότητες που έχουν συσταθεί προς τον σκοπό της παροχής αποζημιώσεων στα μέλη μηχανισμών συνταξιοδοτικών καθεστώτων, σε περίπτωση αδυναμίας πληρωμής.».
            
            
            
               Άρθρο 2
            
         
         
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 20.12.2016
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  http://ec.europa.eu/finance/consultations/2015/emir-revision/index_en.htm
               
               
                  
                     (2)
                  
                  
                  http://ec.europa.eu/finance/consultations/2015/financial-regulatory-framework-review/index_en.htm 
               
               
                  
                     (3)
                  ΕΕ L 201 της 27.7.2012, σ. 1.
               
               
                  
                     (4)
                  Έκθεση της Επιτροπής προς το Ευρωπαϊκό Κοινοβούλιο και το Συμβούλιο σύμφωνα με το άρθρο 85 παράγραφος 2 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών, για την αξιολόγηση της προόδου και των προσπαθειών των κεντρικών αντισυμβαλλομένων όσον αφορά την ανάπτυξη τεχνικών λύσεων για τη μεταβίβαση, από μηχανισμούς συνταξιοδοτικών καθεστώτων, ασφαλειών, που δεν συνίστανται σε μετρητά, για την κάλυψη των περιθωρίων διαφορών αποτίμησης, καθώς και την ανάγκη λήψης οιωνδήποτε μέτρων για τη διευκόλυνση μιας τέτοιας λύσης (COM(2015) 39 final της 3ης Φεβρουαρίου 2015).
               
               
                  
                     (5)
                  Κατ’ εξουσιοδότηση κανονισμός (ΕΕ) 2015/1515 της Επιτροπής, της 5ης Ιουνίου 2015, για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά την παράταση των μεταβατικών περιόδων σε σχέση με μηχανισμούς συνταξιοδοτικών καθεστώτων (ΕΕ L 239 της 15.9.2015, σ. 63).